Bejaarde egpaar op plaas vermoor | Maroela Media
Twee bejaardes is dood nadat hulle Woensdagaand by hul huis op 'n plaas in die Levubu-omgewing in Limpopo aangeval en die huis aan die brand gesteek is.
Volgens Llewellyn Hemmens, AfriForum Noordstreek se hoof vir veiligheid, het 'n buurtwaglid rook in die lug naby die egpaar Louis en Ina Cloete se plaas – sowat 40 km van Louis Trichardt – gesien. Hy het na die plaas gery en gesien die huis is in vlamme.
"Op pad na die plaashuis, het die buurtwaglid twee mans in die bejaardes se bakkie gewaar. Toe hulle die buurtwag sien aankom, het hulle uit die bakkie gespring en weggehardloop," vertel Hemmens.
"Twee vuurwapens is in die bakkie gevind. Dit is nog nie duidelik of die vuurwapens aan die bejaardes behoort het nie." Volgens lt.kol. Malesela Ledwaba, polisiewoordvoerder van Limpopo, is verskeie items, waaronder vuurwapens, wel tydens die aanval gebuit.
Die Cloete-egpaar se liggame is vasgebind in die huis gevind nadat die vlamme geblus is. Volgens Hemmens het die huis omtrent heeltemal afgebrand. Ledwaba het aan Maroela Media gesê die slagoffers was onherkenbaar verbrand.
Die polisie en nooddienste is na die toneel ontbied. Nog niemand is in verband met die voorval in hegtenis geneem nie. Die polisie het 'n 72-uur-aktiveringsplan van stapel gestuur om die verdagtes te probeer opspoor.